Document ID: 31997R1144

KOMISSION ASETUS (EY) N:o 1144/97,
annettu 24 päivänä kesäkuuta 1997,
Korean tasavallasta peräisin olevien mikroaaltouunien tuonnin kirjaamisvelvollisuudesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kuin se on muutettuna asetuksella (EY) N:o 2331/96 (2), ja erityisesti sen 12 ja 14 artiklan,
on kuullut neuvoa-antavaa komiteaa asiasta,
sekä katsoo, että:
A. AIEMPI MENETTELY
(1) Komissio vastaanotti joulukuussa 1996 asetuksen (EY) N:o 384/96 12 artiklan mukaisen pyynnön sen tutkimisesta, onko Korean tasavallasta peräisin olevien mikroaaltouunien tuonnissa neuvoston asetuksella (EY) N:o 5/96 (3) käyttöön otetuilla polkumyyntitulleilla ollut vaikutuksia jälleenmyyntihintoihin tai myöhempiin myyntihintoihin yhteisössä.
(2) Pyyntö tehtiin sellaisten yhteisön tuottajien puolesta, joiden yhteinen mikroaaltouunien tuotanto muodostaa pääosan kyseisen tuotteen kokonaistuotannosta yhteisössä asetuksen (EY) N:o 384/96, jäljempänä `perusasetus`, 5 artiklan 4 kohdan mukaisesti,
(3) Komissio päätti, että pyyntö oli yhteisön tuotannonalan puolesta tehty ja että siinä esitetyt tiedot olivat riittävät uudelleentarkastelun aloittamiseksi, mistä syystä se neuvoa-antavaa komiteaa kuultuaan ja perusasetuksen 12 artiklan mukaisesti pani uudelleen vireille Korean tasavallasta peräisin olevien mikroaaltouunien tuontia koskevan tutkimuksen julkaisemalla asiaa koskevan ilmoituksen Euroopan yhteisöjen virallisessa lehdessä (4).
B. TUOTE
(4) Tarkasteltavana olevan tuotteen muodostavat kotikäyttöön tarkoitetut mikroaaltouunit, jotka luokitellaan tällä hetkellä CN-koodiin 8516 50 00. Tämä CN-koodi annetaan ainoastaan ohjeellisena, eikä sillä ole sitovaa vaikutusta tuotteen luokitukseen.
C. KIRJAAMINEN
(5) Saadakseen tutkimuksensa kannalta välttämättöminä pitämiään tietoja komissio lähetti kyselylomakkeet niille viejille ja tuojille, joita asian tiedettiin koskevan. Kyselylomakkeisiin antamissaan vastauksissa tietyt viejät esittivät tietoja tarkistetuista normaaliarvoista perusasetuksen 12 artiklan 5 kohdan mukaisesti.
(6) Kyselylomakkeeseen saatujen vastausten jälkeen komissio vastaanotti huhtikuussa 1997 yhteisön tuotannonalan perusasetuksen 14 artiklan 5 kohdan mukaisesti esittämän pyynnön Korean tasavallasta peräisin olevien mikroaaltouunien yhteisöön suuntautuvan tuonnin saattamisesta kirjaamisen alaiseksi.
(7) Pyyntöä perustellaan sillä, että koska tutkimukseen saattaa sisältyä normaaliarvojen tarkasteleminen uudelleen, on välttämätöntä kirjata tuonti siihen saakka, kun uudelleentarkastelun tulos on selvillä.
(8) Komissio on tästä syystä päättänyt, että on olemassa riittävät perusteet Korean tasavallasta peräisin olevien mikroaaltouunien tuonnin kirjaamisen tekemisestä pakolliseksi perusasetuksen 14 artiklan 5 kohdan mukaisesti sen varmistamiseksi, että jos uudelleentarkastelussa todetaan polkumyynnin lisääntyneen, asianmukaisesti muutettuja polkumyyntitoimenpiteitä voidaan myöhemmin soveltaa kyseiseen tuontiin kirjaamispäivästä alkaen. Tulevaisuudessa mahdollisesti maksettaviksi tulevien tullien määrää ei voida tutkimuksen tässä vaiheessa arvioida,
ON ANTANUT TÄMÄN ASETUKSEN:
1 artikla
Velvoitetaan tulliviranomaiset asetuksen (EY) N:o 384/96 14 artiklan 5 kohdan mukaisesti toteuttamaan tarvittavat toimenpiteet Korean tasavallasta peräisin olevien, CN-koodiin 8516 50 00 kuuluvien mikroaaltouunien yhteisöön suuntautuvan tuonnin kirjaamiseksi. Kirjaamisvelvollisuus päättyy yhdeksän kuukauden kuluttua tämän asetuksen voimaantulopäivästä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä kesäkuuta 1997.

Labels: 3
1
18